b'\n_START_ARTICLE_\n\xc5\xa0ilumin\xc4\x97 Visatos mirtis\n_START_PARAGRAPH_\n\xc5\xa0ilumin\xc4\x97 mirtis \xe2\x80\x93 teorin\xc4\x97 paskutinioji Visatos raidos faz\xc4\x97, kuomet visa Visatos energija virsta \xc5\xa1ilumine ir pasiskirsto tolygiai \xe2\x80\x93 fizikiniais terminais tariant, pasiekiama maksimalios entropijos b\xc5\xabsena._NEWLINE_\xc5\xa0ilumin\xc4\x97s Visatos mirties teorijos kilm\xc4\x97 yra siejama su Viljamo Tomsono (lordo Kelvino) id\xc4\x97jomis. Jis sp\xc4\x97jo, kad termodinamikos d\xc4\x97sniuose numatytas mechanin\xc4\x97s energijos virtimas \xc5\xa1ilumine energija yra universalus rei\xc5\xa1kinys.\n_START_SECTION_\nAnaliz\xc4\x97\n_START_PARAGRAPH_\n\xc5\xa0ilumin\xc4\x97s visatos mirties hipotez\xc4\x97 kilo i\xc5\xa1 antrojo termodinamikos d\xc4\x97snio, kuris teigia, kad izoliuotoje sistemoje entropija negali ma\xc5\xbe\xc4\x97ti. Jei Visata egzistuos pakankamai ilgai, ji asimptoti\xc5\xa1kai pasieks b\xc5\xabsen\xc4\x85, kuomet visa Visatos energija bus pasiskirs\xc4\x8diusi tolygiai. Kitaip tariant, d\xc4\x97l mechanin\xc4\x97s energijos i\xc5\xa1siskladymo ilgainiui Visatoje nebegal\xc4\x97s egzistuoti joks jud\xc4\x97jimas, o visos Visatos temperat\xc5\xabra bus labai artima absoliu\xc4\x8diam nuliui. Pirm\xc4\x85 kart\xc4\x85 toki\xc4\x85 mint\xc4\xaf 1852 metais pasi\xc5\xabl\xc4\x97 Viljamas Tomsonas.\n_START_SECTION_\nVisatos ateities modeliai\n_START_PARAGRAPH_\nPrielaidos apie Visatos pabaig\xc4\x85 \xc5\xbeymiai kito, ir dar ne\xc5\xbeinoma, kuris Visatos modelis yra teisingas._NEWLINE_\xe2\x80\x9eU\xc5\xbedaros\xe2\x80\x9c Visatos atveju ji savo raidos ciklo pabaigoje v\xc4\x97l susitrauks, ir manoma, kad gale Visata bus labai kar\xc5\xa1ta ir maksimalios entropijos b\xc5\xabsenoje - taigi, \xc5\xa1ilumin\xc4\x97s mirties b\xc5\xabsena nei\xc5\xa1vengiama._NEWLINE_Jei Visata yra \xe2\x80\x9eatvira\xe2\x80\x9c, t. y. ji pl\xc4\x97sis neapibr\xc4\x97\xc5\xbet\xc4\x85 laiko tarp\xc4\x85, ilgainiui ji taip pat atsidurs \xc5\xa1ilumin\xc4\x97s mirties b\xc5\xabsenoje, kuomet Visatos temperat\xc5\xabra art\xc4\x97s prie absoliutaus nulio, o entropija pasieks maksimali\xc4\x85 vert\xc4\x99. Mokslin\xc4\x97 bendruomen\xc4\x97 \xc5\xa1iuo metu (2007 metais) yra linkusi manyti, kad Visata neapibr\xc4\x97\xc5\xbetai pl\xc4\x97sis.\n_START_SECTION_\n1014 - 1040 met\xc5\xb3\n_START_PARAGRAPH_\nApie 10\xc2\xb9\xe2\x81\xb4 metus liausis \xc5\xbevaig\xc5\xbed\xc5\xbei\xc5\xb3 ir galaktik\xc5\xb3 formavimasis. Ilgainiui i\xc5\xa1seks vandenilio, kur\xc4\xaf branduoli\xc5\xb3 jungimosi reakcijoms naudoja \xc5\xbevaig\xc5\xbed\xc4\x97s, Visatoje liks tik planetos, asteroidai, baltosios nyk\xc5\xa1tuk\xc4\x97s, rudosios nyk\xc5\xa1tuk\xc4\x97s, neutronin\xc4\x97s \xc5\xbevaig\xc5\xbed\xc4\x97s bei juodosios skyl\xc4\x97s. Spinduliuojantys objektai ilgainiui i\xc5\xa1bl\xc4\x97s ir pasieks aplinkos temperat\xc5\xabr\xc4\x85._NEWLINE_Apie 10\xc2\xb9\xe2\x81\xb5 - 10\xc2\xb9\xe2\x81\xb6 metais visos planetos ir \xc5\xbevaig\xc5\xbed\xc4\x97s i\xc5\xa1klys i\xc5\xa1 savo orbit\xc5\xb3 d\xc4\x97l gravitacini\xc5\xb3 trikdym\xc5\xb3._NEWLINE_<10\xc2\xb3\xe2\x81\xb6 metais \xc4\xaf leptonus ir gama kvantus suskils pus\xc4\x97 proton\xc5\xb3 (manoma, kad protono pusam\xc5\xbeis yra 10\xc2\xb3\xe2\x81\xb6 met\xc5\xb3), o apie <10\xe2\x81\xb4\xe2\x81\xb0 metus proton\xc5\xb3 skai\xc4\x8dius prakti\xc5\xa1kai pasieks nul\xc4\xaf. Vieninteliai materijos \xc5\xa1altiniai bus juodosios skyl\xc4\x97s, ta\xc4\x8diau jos irgi praras mas\xc4\x99 d\xc4\x97l Hokingo spinduliavimo.\n_START_SECTION_\n1040 - 10150 met\xc5\xb3\n_START_PARAGRAPH_\n\xc5\xa0iame etape likusios juodosios skyl\xc4\x97s l\xc4\x97tai nyks d\xc4\x97l Hokingo spinduliavimo. Manoma, kad apie 10\xc2\xb9\xe2\x81\xb5\xe2\x81\xb0 metais j\xc5\xb3 nebeliks, ir Visatoje liks tik atsitiktiniai fotonai bei leptonai.\n_START_SECTION_\nGalutin\xc4\x97 visatos lemtis\n_START_PARAGRAPH_\nSuirus paskutiniosioms juodosioms skyl\xc4\x97ms, Visatos energija pasieks itin ma\xc5\xbe\xc4\x85 vert\xc4\x99. Kol kas ne\xc5\xbeinia, kas \xc4\xafvyks po to. Sp\xc4\x97jama, kad daug akivaizdesni taps kvantiniai rei\xc5\xa1kiniai.'